​ເຮ​ລີ​ຄອບ​ເຕີ້​ ທີ່​ຫາຍ​ສາບ​ສູນ ພົບ​ບ່ອນ​ຕົກ​ແລ້ວ ຢູ່​ເກາະ ກາ​ວາຍ​ອີ
ເຈົ້າ​ໜ້າ​ທີ່​ກ່າວ​ວ່າ ໜ້າ​ຜາ​ທີ່​ສູງ​ຊັນ ຄວາມ​ບໍ່​ສາ​ມາດ​ໃນ​ການມອງ​ເຫັນ​ໄລ​ຍະ​ໄກ ທະ​ເລ​ທີ່​ປັ່ນ​ປ່ວນ​ແລະ​ມີ​ຝົນ​ຕົກ ເຮັດ​ໃຫ້​ການ​ປະ​ຕິ​ບັດ​ງານ​ໃນ​ການ​ຊອກ​ຄົ້ນ​ຫາ​ມີ​ຄວາມ​ສັບ​ສົນ.
ສົບຜູ້ເສຍຊີວິດ 6 ຄົນໄດ້ຖືກພົບເຫັນແລ້ວ ຫຼັງຈາກເຮືອບິນເຮລີຄອບເຕີ້ໄດ້ມຸ່ງໜ້າໄປຍັງພູຜາທີ່ສູງຊັນແລະສອກຫຼີກຫ່າງໄກແຫ່ງນຶ່ງ ໃນເຂດແຄມຝັ່ງຂອງລັດຮາວາຍໄດ້ບິນຕຳ ຈອມພູ ທີ່ເກາະກາວາຍອີ (Kauai) ອີງຕາມຄຳຖະແຫຼງຂອງເຈົ້າໜ້າທີ່ ເຈົ້າໜ້າທີ່ກ່າວໃນວັນສຸກວານນີ້ວ່າ ບໍ່ມີຮ່ອງຮອຍກ່ຽວກັບຜູ້ທີ່ລອດຊີວິດມາໄດ້ແລະການປະຕິບັດງານຊອກຄົ້ນຫາບຸກຄົນສຸດທ້າຍເພື່ອກູ້ເອົາສົບຜູ້ກ່ຽວຈະເລີ້ມຄືນອີກໃນຕອນເຊົ້າມື້ນີ້ ຂຶ້ນຢູ່ກັບສະພາບອາກາດ ສົບທີ່ຖືກພົບເຫັນແລ້ວນັ້ນຍັງບໍ່ທັນລະບຸໂຕ ແລະແຈ້ງໃຫ້ຄອບຄົວເຂົາເຈົ້າຊາບເທື່ອ ອີງຕາມຄຳເວົ້າຂອງເຈົ້າໜ້າທີ່ ການຊອກຄົ້ນຫາເຮືອບິນເຮລີຄອບເຕີ້ ທີ່ບັນທຸກນັກບິນຄົນນຶ່ງແລະຜູ້ໂດຍສານ 6 ຄົນ ຈາກສອງຄອບຄົວ ເລີ້ມຂຶ້ນຫຼັງຈາກມີລາຍງານວ່າ ເຮືອບິນເຮລີຄອບເຕີ້ທີ່ໄປຊົມແຄມຝັ່ງ Na Pali ຂອງເກາະ Kauai ຍັງບໍ່ທັນກັບຄືນມາເທື່ອ ໃນຕອນຄ່ຳຂອງວັນພະຫັດ ຜູ້ໂດຍສານ 2 ຄົນເຊື່ອກັນວ່າ ຍັງເປັນເດັກນ້ອຍຢູ່ ອີງຕາມເຈົ້າໜ້າທີ່ຂອງໜ່ວຍຍາມຝັ່ງ ເຈົ້າໜ້າທີ່ກ່າວວ່າ ໜ້າຜາທີ່ສູງຊັນ ຄວາມບໍ່ສາມາດໃນການມອງເຫັນໄລຍະໄກ ທະເລທີ່ປັ່ນປ່ວນແລະມີຝົນຕົກ ເຮັດໃຫ້ການປະຕິບັດງານໃນການຊອກຄົ້ນຫາມີຄວາມສັບສົນ ບໍລິສັດເຮລີຄອບເຕີ້ ທີ່ມີຊື່ວ່າ ຊາຟາຣີ ເຮລີຄອບເຕີ້ ໄດ້ຕິດຕໍ່ໄປຫາໜ່ວຍຍາມຝັ່ງ ປະມານ 6 ໂມງແລງ ຂອງວັນພະຫັດ ໂດຍແຈ້ງວ່າ ເຮືອບິນເຮລີຄອບເຕີ້ລຳດັ່ງກ່າວ ກາຍເວລາກັບຄືນມາໄດ້ 30 ນາທີແລ້ວ ຜູ້ທີ່ຕອບໂທລະສັບ ທີ່ລະບຸວ່າເປັນຂອງບໍລິສັດຊາຟາຣີ ເຮີລີຄອບເຕີ້ ບໍ່ຍອມໃຫ້ຄວາມເຫັນໃດໆ ແລ້ວກໍວາງສາຍ ອີງຕາມລາຍງານໃນຂັ້ນຕົ້ນ ນັກບິນເວົ້າວ່າ ການບິນຊົມວິວໄດ້ອອກຈາກເຂດພູ Weimea ຊຶ່ງເປັນທີ່ຮູ້ກັນໃນຊື່ “ແກຣນແຄນຢອນ ແຫ່ງປາຊີຟິກ” ປະມານ 4 ໂມງ 40 ນາທີ ຊຶ່ງເປັນການຕິດຕໍ່ເທື່ອສຸດທ້າຍກັບເຮລີຄອບເຕີ້ລຳດັ່ງກ່າວ ອີງຕາມຄຳເວົ້າຂອງຕຳຫຼວດ ທີ່ເກາະກາວາຍອີ (Kauai) ເຮືອບິນ Eurocopter AS350 ມີເຄື່ອງສົ່ງເອເລັກໂທຣນິກສຸກເສີນເພື່ອບອກທີ່ຢູ່ ແຕ່ປາກົດວ່າບໍ່ໄດ້ຮັບສັນຍານໃດໆ ອຸບປະກອນບອກທີ່ຢູ່ ຄວນຈະສົ່ງສັນຍານເວລາເຮລີຄອບເຕີ້ປະສົບອຸບັດຕິເຫດ ອີງຕາມຄຳເວົ້າຂອງທ່ານອຽນ ກຣີກໍໂຄສົກຂອງອົງການຄຸ້ມຄອງການບິນຂອງລັດຖະບານກາງສະຫະລັດ